
AVIZ

asupra Propunerii legislative pentru protecţia minorilor şi a tinerilor aflaţi în dificultate, din centrele de ocrotire aflate în administraţia statului 
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu Propunerea legislativă pentru protecţia minorilor şi a tinerilor aflaţi în dificultate, din centrele de ocrotire aflate în administraţia statului, transmisă cu adresa nr. Pl x 705 din 14 noiembrie 2018 şi înregistrată cu nr. 4c- 12/239 din 15 noiembrie  2018.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 12 noiembrie 2018 
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 27 noiembrie 2018.
Membrii Comisiei au examinat textul iniţiativei legislative,Avizul favorabil cu observaţii şi propuneri al Consiliului Legislativ, transmis cu nr. 777 din 23 august 2018, precum şi Punctul de vedere al Guvernului, transmis cu nr. 1711 din 04 septembrie 2018, care nu susţine adoptarea iniţiativei legislative.
Propunerea legislativă are ca obiect de reglementare instituirea unor măsuri în domeniul protecţiei copiilor şi tinerilor instituţionalizaţi în centrele rezidenţiale, propunându-se, în principal, următoarele: organizarea de centre de ocrotire a minorilor şi tinerilor în fiecare judeţ şi în Municipiul Bucureşti, pe 4 categorii, respectiv: pentru preşcolari, elevi în ciclul primar şi gimnazial, pentru nivel liceal sau postliceal şi pentru studenţii sau tinerii încadraţi în muncă, posibilitatea ca tinerii să poată rămâne în centre până se reintegrează social sau până la vârsta de 26 de ani, cu suportarea a 50% din costul cazării şi al meniului zilnic de către tinerii încadraţi în muncă, asigurarea transportului către/de la instituţiile de învăţământ pentru preşcolarii şi şcolarii din centre, cu mijloacele auto ale centrelor, ceilalţi copii şi tineri urmând a beneficia de transport gratuit cu mijloacele de transport în comun, acces gratuit la spectacole, simpozioane, manifestări culturale, biblioteci şi activităţi organizate în tabere pe o perioadă de 25-30 de zile anual, transport gratuit pe CFR pentru minorii şi tinerii din centre, înfiinţarea corpului de control în cadrul Direcţiei generale de asistenţă socială şi protecţie a copilului pentru control periodic în centre. Totodată, se propune finanţarea din bugetul asigurărilor pentru şomaj a unor măsuri de stimulare a angajatorilor pentru încadrarea în muncă a tinerilor proveniţi din centrele de ocrotire aflate în administraţia statului, cum ar fi subvenţionarea cu 75% din salariul mediu pe economie şi acordarea de credite pentru crearea de noi locuri de muncă, la 50% din dobânda practicată de BNR, proporţional cu numărul locurilor de muncă create pentru tinerii aflaţi în dificultate.
În raport de obiectul şi conţinutul reglementării, iniţiativa legislativă face parte din categoria legilor organice.
În urma dezbaterilor, Comisia pentru cultură, arte, mijloace de informare în masă a hotărât, cu unanimitatea voturilor parlamentarilor prezenţi, avizarea favorabilă a Propunerii legislative pentru protecţia minorilor şi a tinerilor aflaţi în dificultate, din centrele de ocrotire aflate în administraţia statului.
PREŞEDINTE,

Gigel – Sorinel ŞTIRBU

